钦定古今图书集成/明伦汇编/闺媛典/第336卷 > 刘守蒙妻毛氏
## 钦定古今图书集成/明伦汇编/闺媛典/第336卷 > 刘守蒙妻毛氏

按《列朝诗集麻城丘坦传》曰：“夫人姓毛氏，名玉龙，侍
御凤韶之女，适刘庄襄公之荫孙守蒙。嫁十一年而
守蒙死，忍死事姑，居一小楼，誓不逾阈。侍御病剧，呼
之，终不肯归宁也。生三女皆先死，孤苦零丁，自誓六
十馀年，乡人以文贞称之。夫人少读书，过目辄诵，老
而为诗益工。今年七十九，目不见字，犹日夜使甥辈
读书，自卧听之。其好学如此。”周弘禴曰：“夫人老而奉
佛，崇戒律，主慈静，有大士，过化秽土，高谈最上乘，法
门风动男女。谕意夫人，冀得一见，夫人不可。又欲索
片札，往返酬答，亦不可。所谓大士者，龙湖李先生也。”
坦记夫人《春日诗》云：“桃花暮雨烟中阁，燕子春风月
下楼。诗句怕题新节序，泪痕多染旧衣裳。幽闺永夜
灯前泪，孤枕频年梦里心。”《秋月》诗云：“霜飞衾薄红棉
冷，云敛天高绿树寒。”《病起》诗云：“对镜面黄如菜色，看
书目眩似花生。”《绿窗》诗云：“别思潮回同海水，梦魂春
去绕梨花。”《清明》诗云：“深愁减尽红妆兴，回施胭脂与
后生。”又谓其悲伤自悼诸篇，一字半句，抽心裂肝，每
为鼻酸喉咽，不忍再读。今皆不得见其全什。而世所
流传数章。又非其佳者。惜哉。